Tikwe Lodge: Wagte vasgebind, personeellid doodgeskietTikwe Lodge Foto: tikwe.co.za ŉ Werknemer van Tikwe Lodge in Virginia in die Vrystaat is Dinsdagoggend in die vroeë oggendure tydens ŉ rooftog doodgeskiet. “Die polisie van Virginia is na die lodge ontbied en een van die werknemers, Tefo Capcan Mokheseng (46), het op die vloer van die ontvangsgebied gelê,” het sers. Mamello Mokhuoane, woordvoerder van die polisie in die Vrystaat, gesê. Mokheseng is in die kop geskiet. Hy is omstreeks 02:00 op die toneel dood verklaar. Mokhuoane sê ŉ veiligheidswag is in die sekuriteitshuisie by die hoofhek vasgebind. Een van die ander veiligheidswagte kon haarself loswikkel en het die polisie ontbied. Volgens die polisie het ongeveer 16 mans op die twee veiligheidswagte by die hoofhek toegeslaan. Hulle het die vroulike wag gedwing om Mokheseng te versoek om die lodge se deure oop te maak. Die rowers het toe glo ingestorm en Mokheseng doodgeskiet. Hulle het die kantoor geplunder en ŉ kluis met ŉ onbekende bedrag kontant daarin gesteel. Hulle het ook alkohol en sigarette uit ŉ masjien gesteel. Hulle het gevlug nadat hulle die vrou vasgebind het. -SAPA